Thailand innfører turistskatt
Fra januar 2014 innføres trolig den nye turistskatten på 500 thailandske bath per person, som tilsvarer 95 norske kroner. Pengene skal øremerkes til å dekke utgifter i forbindelse med turister som skader seg eller blir syke mens de besøker landet, ifølge Bangkok Post. - Dette er et resultat av at mange turister ikke er i stand til å betale sine sykehusregninger, sier Charnvit Phrathep, talsmann for thailandske helsemyndigheter. Skatten har vært planlagt i lengre tid, men nå vil helsemyndighetene skynde på prosessen. Ifølge myndighetene må de dekke sykehusutgifter for rundt 140 millioner kroner i året, fordi turistene ikke betaler for seg.- Vi prøver å sende regningene til de respektive landenes ambassader, men får oftest høre at det ikke finnes noe budsjett for dette, sier Phrathep. Alle må betale denne skatten, uavhengig om man har reiseforsikring eller ikke. Kommer du med fly, må du ut med 500 bath, men kommer du over grensen på annet vis, er prisen 30 bath per døgn. - Vi tror at de fleste tilreisende har råd til å betale dette. Og kommer man hit og får et hjerteinfarkt, så blir man nok glad for at de kommer raskt på sykehus og får behandling uten å svare på masse spørsmål først, sier Charnvit Phrathep.
Thailandske myndigheter planlegger å ta rundt hundre kroner i entré for turister som skal besøke landet.